Nuori mies pahoinpiteli ja ahdisteli naantalilaista 21-vuotiasta naista viime perjantain ja lauantain välisenä yönä Turun kauppatorilla.

Uhrin kertoman mukaan noin 25-vuotias mies tunkeutui naisen seuraan torilla puoli yhden aikaan yöllä ja pyysi tätä lähtemään kanssaan ravintolaan. Naisen kieltäydyttyä mies nappasi tätä kasvoista kiinni ja alkoi suudella väkisin. Rytäkässä nainen muun muassa kaatui ja löi päänsä jäätelökioskin seinään. Mies myös puri naista huuleen ja kasvoihin.

– Mies ei päästänyt irti vaikka yritin löydä ja potkia. Kaaduin maahankin, mutta hän ei lopettanut, nainen kertoo.

Nainen kertoo huutaneensa kaikin voimin apua, kunnes kadun toiselta puolelta juoksi tuntematon mies auttamaan.

– Mies soitti poliisit ja ambulanssin ja yritti saada tekijääkin kiinni. Ensihoitajat tutkivat vammat paikan päällä, mutta tarvetta lääkärihoitoon ei ollut. Hoitajat kehottivat menemään testeihin mahdollisten tarttuvien tautien varalta, uhri kertoo.

Jatkuu mainoksen jälkeen Mainos päättyy

Tekijä pääsi pakenemaan, eivätkä poliisit löytäneet tuntomerkkeihin sopivaa miestä enää yön aikana. Poliisit ovat myös tutkineet alueella olevien valvontakameroiden kuvia.

Tapauksen tutkinnanjohtaja Juhani Malmberg kertoo tapausta tutkittavan tällä hetkellä pahoinpitelynä ja seksuaalisena ahdisteluna.

Uhrin äiti kertoi tapauksesta sosiaalisessa mediassa lauantaina. Äiti kertoi Turun Sanomille saaneensa Facebook-päivityksensä jälkeen useita yhteydenottoja naisilta, jotka kertovat samoihin tuntomerkkeihin sopivan miehen käyttäytyneen hyvin samankaltaisesti myös heitä kohtaan.

Uhri kertoo ahdistelijan olevan 165 senttimetriä pitkä ja ulkomaalaisen näköinen. Mies puhui tilanteessa suomea. Tekohetkellä mies oli pukeutunut tummiin vaatteisiin. Yksi silminnäkijä kertoi tuntomerkkeihin sopivan miehen nousseen Vienolan bussiin pian tapahtumien jälkeen. Silminnäkijän mukaan mies oli myös linja-autopysäkillä yrittänyt ahdistella erästä naista.

Rikoskomisario Malmberg pyytää samankaltaisia tapahtumia kokeneita olemaan yhteydessä poliisiin.